Пърси Биш Шели
Индийска серенада

Превод от английски: Цветан Стоянов, 1959

chitanka.info

От сънища нежни за теб

аз тръгвам среднощ, заслепен;

ветрецът повява без глас,

припламват звездите над мен.

Аз тръгвам среднощ, заслепен,

и някаква сила незрима

не зная как води ме пак

към твоя прозорец, любима!

Сред черния, тихия мрак

замира последният лъх,

и както се стапя сънят,

тъй стапя се горският дъх.

А славеят мре от копнеж

до тази, която обича.

Така ще умирам и аз,

когато пред теб коленича!

Аз падам! Любима, ела!

До себе си ти ме вдигни!

И дъжд от целувки излей

над моите бледни страни!

Сърцето ми бързо тупти

и сякаш навън ще се блъсне!

О, силно притискай го ти,

додето най-после се пръсне!

1820

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.